Gangsters 2 Demo
I denne store, flotte demo får du en grundig smagsprøve på Gangsters 2. Spillet byder på flot grafik og et miljø, der lever op til alle romantiske, skrækindjagende myter om 30´ernes forbryderbander.

Når spillet er installeret, skal du huske at genstarte din pc. Ellers kan der opstå problemer med at få spillet i gang.

Når du har gjort det, finder du det via Start-menuen under Programmer. Vælg Eidos Interactive. Derefter Hothouse Creations og så Gangsters Demo og igen Gangsters Demo.

Nu får du et skærmbillede med en række menupunkter. For at du får en god og sikker fornemmelse af spillet og de mange funktioner, bør du vælge TUTORIAL.

En stemme og tilhørende tekst i bunden af skærmen vil nu føre dig grundigt igennem funktionerne. 

Vejledningen og spillet i øvrigt foregår på engelsk. De knapper, som du skal bruge, efterhånden som du kommer igennem vejledningen, bliver oplyst af en rød ramme.

Når du har gennemført vejledningen, kan du få den igen ved at trykke på Esc på tastaturet og så vælge Restart Tutorial. Hvis du er parat til selv at tage kommandoen over banden af forbrydere, så klikker du på pilen nederst til højre. Det er den samme pil, du hele tiden bruger til at komme et trin videre i vejledningen, mens den kører.

Nu vælger du NEW CAMPAIGN fra hovedmenuen. Spillet er i gang.

Make them an offer they can't refuse!